РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/321-13

18.септембар 2013. године

Б е о г р а д

ЗАПИСНИК

14. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 6. И 7. СЕПТЕМБРА 2013. ГОДИНЕ

Седница је почела у 16,00 часова.

Седницом је председавао Александар Сенић, председник Одбора.

Поред председника, седници су присуствовали чланови Одбора: Снежана Богосављевић Бошковић, Ружица Игић, Ото Кишмартон, Саша Максимовић, Јасмина Обрадовић, Чедомир Протић, Велимир Станојевић, Арпад Фремонд и Синиша Лазић.

Седници нису присуствовали чланови Одбора: Горан Богдановић, Радмила Геров, Саша Дујовић, Ненад Китановић, Петар Кунтић и Драган Чолић, нити њихови заменици.

Седници су, првог дана рада, на позив председника, присуствовали представници Министарства пољопривреде, шумарстава и водопривреде: Зоран Кнежевић директор Управе за пољопривредно земљиште, Снежана Ракита, начелник Одељења за управљање пољопривредним земљиштем у државној својини, Миша Поповић, Одсек за финансијске и административне послове Управе за пољоприведно земљиште и Перица Грбић, директор Управе за шуме. Другог дана рада, седници су присуствовали представници Министарства пољопривреде, шумарстава и водопривреде, из: Управе за ветерину: др Зорица Новаковић, директор Управе за ветерину, Будимир Плавшић, начелник Одељења Управе за ветерину, за здравствену заштиту, добробит и следљивост животиња,а из Управе за заштиту биља: Драган Дедић, координатор Управе за заштиту биља, шеф Одсека за признавање сорти, Снежана Савчић Петрић, начелник Одељења за средства за заштиту и исхрану биља, Лидија Ристић Матијевић, самостални саветник Одељења за здравље биља и биљни карантин, Небојша Милосављевић, начелник Одељења фитосанитарне инспекције, Драган Миленковић, шеф Одсека за правне, опште и финансијске послове, Владе Ђоковић, шеф Групе за семе и садни материјал, Јован Вујовић, шеф Групе за заштиту биљних сорти и биолошку сигурност и Вања Којић, саветник.

Пре преласка на гласање о тачкама дневног реда, председник Одбора за пољопривреду, шумарство и водопривреду, Александар Сенић је исказао задовољство због решавања проблема са јединицом локалне самоуправе општине Чајетина и истакао да је функција Одбора за пољопривреду, шумарство и водопривреду да помогне јединицама локалне самоуправе и свим грађанима који имају проблеме у сарадњи са извршном влашћу, јер је то један од начина да се отклоне препреке за брже и боље функционисање државе.

На предлог председника, Одбор је већином гласова утврдио следећи

**Д н е в н и р е д**

1. Разматрање Извештаја о раду Управе за пољопривредно земљиште у последњих 12 месеци, са планом рада за наредни период;
2. Разматрање Извештаја о раду Управе за шуме у последњих 12 месеци, са планом рада за наредни период;
3. Разматрање Извештаја о раду Управе за заштиту биља у последњих 12 месеци, са планом рада за наредни период;
4. Разматрање Извештаја о раду Управе за ветерину у последњих 12 месеци, са планом рада за наредни период.

Седница је одржана на Златибору, у хотелу "Дунав", у сали за састанке.

Прва тачка дневног реда – **Разматрање Извештаја о раду Управе за пољопривредно земљиште у последњих 12 месеци, са планом рада за наредни период**

У уводним напоменама, Зоран Кнежевић, директор Управе за пољопривредно земљиште, истакао је да је Управа за пољопривредно земљиште почела са радом 2009. године, као и да је извештај који подносе за период од 1.јануара 2012.године до 15.августа 2013.године. Извештајем о раду представиће основне податке о Управи, послове које обавља Управа, као и активности које су планирали да спроведу у наредном периоду. Надлежности Управе за пољопривредно земљиште су предлагање и спровођење земљишне политике, предлагање нацрта стратегије, нацрта закона и подзаконских аката из области пољопривредног земљишта, затим давање мишљења на стратегије, међудржавне споразуме, Нацрте закона и Нацрте подзаконских аката, управљање пољопривредним земљиштем у јавној својини Републике Србије, расподела средстава за извођење радова и праћење реализације годишњег програма заштите, уређења и коришћења пољопривредног земљишта за Републику Србију, давање сагласности на промену намене пољопривредног земљишта, давање сагласности на Програм комасације, давање мишљења на враћање утрина и пашњака селима на коришћење, давање мишљења и учествовања у поступку реституције пољопривредног земљишта (по сва три законска основа), остваривање међународне сарадње у области заштите, уређења и коришћења пољопривредног земљишта, успостављање и вођење информационог система о пољопривредном земљишту Републике Србије и други послови из области планирања, заштите, уређења и коришћења пољопривредног земљишта.

Презентовани су општи подаци о пољопривредном земљишту у Републици Србији, као и активности на изради Стратегије, Нацрта закона и давања мишљења на нацрте стратегија, закона и подзаконских аката. Представници Управе за пољопривредно земљиште учествовали су у активностима на изради Нацрта стратегије пољопривреде и руралног развоја у делу који се односи на пољопривредно земљиште. Ове активности су у завршној фази и очекује се до краја године Нацрт стратегије пољопривреде и руралног развоја.У марту 2013. године образована је радна група за израду Нацрта закона о пољопривредном земљишту која је израдила преднацрт закона, а до краја септембра биће израђен Нацрт закона. У овом периоду Управа за пољопривредно земљиште је дала више десетина мишљења на нацрте стратегија, закона и подзаконских аката.

Представљене су и активности на управљању пољопривредним земљиштем у јавној својини Републике Србије у складу са Законом о пољопривредном земљишту. Истакнуто је да је највећи број запослених у Управи ангажован на управљању пољопривредним земљиштем у јавној својини Републике Србије на пословима решавања имовинско-правних послова (одговори судовима, републичком јавном правобранилаштву, јединицама локалне самоуправе, јавним предузећима, правним и физичким лицима), давању сагласности на одлуке о расписивању јавног огласа за давање пољопривредног земљишта у закуп или на коришћење, давању сагласности на одлуке о давању у закуп или на коришћење пољопривредног земљишта, решавању у другом степену по жалбама на одлуке о давању у закуп земљишта, закључивању уговора о закупу, односно коришћењу пољопривредног земљишта, праћењу реализације уговора, тј.анексирање уговора и финансијски део (наплата закупнине, односно принудна наплата), закључењу вансудских поравнања по основу коришћења пољопривредног земљишта без правног основа, преносу права коришћења пољопривредног земљишта, успостављању права службености на пољопривредном земљишту у државној својини, давању сагласности на инвестициона улагања на пољопривредном земљишту у јавној својини републике Србије, као и давању сагласности на годишњи програм радова на заштити, уређењу и коришћењу пољопривредног земљишта у АП Војводини.

Представљене су активности на реализацији годишњег програма заштите, уређења и коришћења пољопривредног земљишта. Управа за пољопривредно земљиште у сарадњи са сектором за опште, правне и нормативне послове министарства пољопривреде, израдила је Нацрт Уредбе о утврђивању програма извођења радова на заштити, уређењу и коришћењу пољопривредног земљишта за 2012.годину коју је влада усвојила, Уредбу за 2013.годину, допуне Уредбе о утврђивању програма извођења радова на заштити, уређењу и коришћењу пољопривредног земљишта за 2013. годину која је објављена у службеном гласнику РС, број 73/13.

На основу донетих Уредби и расписаних Конкурса, Управа је финансирала или финансира радове: наводњавања, уређење пољских путева, контролу плодности обрадивог пољопривредног земљишта, привођење култури пољопривредног земљишта и разне студијско-истраживачке радове.

О великог значаја су и активности на изради Информационог система о пољопривредном земљишту, као и активности на међународној сарадњи. Представници Управе активно учествују у реализацији међудржавног споразума у вези закупа и куповине пољопривредног земљишта и то: коресподенција са Министарсвом финансија и привреде и Радном групом владе,припрема документације (подаци Управе, РГЗ, ПКБ и Агенције за реституцију), припрема са предузећима (два) за развргнуће имовинске заједнице, припрема предлога закључка владе, припрема уговора о закупу.Укључени су и у активности који се односе на закључење уговора о кредиту за наводњавање.

Управа за пољопривредно земљиште планира да у наредном периоду заврши рад на изради Нацрта закона о пољопривредном земљишту, као и да узме активно учешће у јавној расправи. Такође, по усвајању Закона планирано је доношење низа подзаконских аката, као и наставак на изради географског информационог система о пољопривредном земљишту који би требао да буде завршен до краја 2015. године, као и осталим компонентама међународног пројекта.

У дискусији народни посланици су поставили питања, изнели ставове, мишљења и предлоге и дали сугестије. Постављена су следећа питања:

* када ће предлог закона о пољопривредном земљишту бити послат Народној скупштини

на разматрање и временски оквир за доношење подзаконских аката;

* да ли ће Управа за пољопривредно земљиште следеће године финансирати контролу

плодности земљишта;

* како ће на нашу пољопривреду утицати чињеница да ће грађани ЕУ од 1.септембра

2017.године моћи да купе пољопривредно земљиште у нашој земљи под истим условима као и наши грађани;

* да ли кроз Закон о пољопривредном земљишту можемо утицати да сачувамо наше

природно богатство;

* да ли је Управа за пољопривредно земљиште упозната на који начин су земље у

окружењу и остале земље, чланице ЕУ успеле да реше проблем продаје пољопривредног земљишта станцима, као и закуп пољопривредног земљишта;

* да ли ће у новом Закону о пољопривредном земљишту бити ограничена површина

земљишта које се узима у закуп;

* да ли постоји могућност да приватно лице купи пољопривредно земљиште чији је

власник држава;

* када се очекује да реституција буде завршена;
* на који начин се држава бори против напуштеног земљишта;
* на који начин би се могло узети земљиште у закуп, а везано је за стари ток реке Велика

Морава;

* проблеми са пољопривредним земљиштем које се налази у власништу великих

комбината који су у реструктурирању.

Директор Управе за пољопривредно земљиште, Зоран Кнежевић је исцрпно оговарао на

сва питања народних посланика. У расправи је похваљена спремност представника Управе за пољопривредно земљиште за директним контактом са локалном самоуправом и спремности да решавају развојне проблеме. Изнета је сугестија да се размотре решења других земаља ЕУ о продаји пољопривредног земљишта странцима, као и начини да се рок предвиђен Споразумом о стабилизацији и придруживању ЕУ, на неки начин пролонгира.

Након дискусије, констатовано је да је Одбор размотрио Извештај о раду Управе за пољопривредно земљиште у последњих 12 месеци, са планом рада за наредни период.

Друга тачка дневног реда – **Разматрање Извештаја о раду Управе за шуме у последњих 12 месеци, са планом рада за наредни период**

Рад Управе за шуме је представио директор Управе, Перица Грбић. Извештај садржи период од 1.јануара 2012. године до средине августа 2013. Године. Истакао је бројне проблеме са којима се среће Управа за шуме, као што су : недостатак финансијских средстава укупно, а посебно за субвениције у шумарству, затим недовољан број и опремљеност запослених, пре свега републичких шумарских и ловних инспектора, неадекватна законска решења у Закону о шумама и Закону о дивљачи и ловству, кашњење у доношењу подзаконских аката, установљавања и доделе ловишта на газдовање, доношење Програма развоја шумарства Републике Србије, недовољно коришћење потенцијала шумских подручја, недовољно коришћење обновљивих извора енергије, као и потреба спајања сектора шумарства и дрвне индустрије.

У току зиме 2012. године, појавила се градација штетног инсекта губара, која је евидентирана у 2012. години на подручју источне Србије, где је ове године причињена огромна штета узрокована голобрстом гусеница губара, са тенденцијом ширења ка централној Србији.

Такође, током 2013. године појавио се још један огроман проблем везан за заштиту шума, а то је појава сушења шума, углавном четинара. Највеће примедбе су изнете на чињеницу да је на иницијативу Министарства финансија и привреде у октобру 2012. године измењен Закон о шумама, тако што је укинута накнада за општекорисне функције шума, која је представљала значајан извор средстава за финансирање оних мера у шумарству које су од значаја за друштво у целини. Само у 2012. години по основу ове накнаде у буџет је уплаћено око 1 милијарде динара.У буџету за 2013. годину, Буџетском фонду за шуме првобитно је, за средства субвенција додељено 810 милиона динара, да би ребалансом буџета тај износ био смањен на 510 милиона. У наведени износ ушле су и пренете обавезе из 2012.године, које због ребаланса буџета из 2012. нису могле да буду исплаћене (око 177 милиона дин.), тако да је Управи за шуме укупно на располагању за финанирање радова у 2013. години остало око 330 милиона динара, што је апсолутно недовољно, и на нивоу је номиналног износа субвенција од пре 6-7 година. Мањак финансијских средстава непосредно је везан и за присутне проблеме у заштити шума, пре свега од губара, и појаве сушења шума.

Ребалансом буџета су значајно смањена средства за заштиту шума, тако да адекватно третирање штеточина није било могуће. Посебно је истакнута обавеза за наредну годину, да се што прецизније, у сарадњи са извештајно – дијагнозно – прогнозном службом (ИДП служба) коју врши Институт за шумарство из Београда, прогнозира кретање градације, те да се поред сузбијања на површинама под градацијом, спречи ширење губара на нове површине. На основу тога ће се утврдити и тачан износ средстава потребан за те активности, и то је износ који треба обезебедити у буџету за 2014. годину, тј. већ сада, када у септембру почне израда буџета за наредну годину.

Уколико се не обезбеде адекватна финансијска средства за заштиту шума од губара, доћи ће до градације на великим површинама шума, воћњака и пољопривредних култура. У оквиру санације штете настале при сушењу шума, донета је и Инструкцију о праћењу појаве сушења шума, која је стављена на сајт Министарства 12. јула ове године. Према добијеним подацима, неопходно је да се обезбеде недостајућа средства која у овој години износе 200 милиона динара, да би се санирале захваћене површине. Недостајућа средства треба да се обезбеде и за финансирање рада служби за обављање стручно – теренских послова у приватним шумама, затим за санације пожаришта и унапређење служби Управе за шуме. Алармантан је и недовољан број запослених на одређеним пословима.

За наредни период, у Управи за шуме је се припрема измена Закона о шумама, која би се бавила враћањем наканде за општекорисне функције шума и преддлозима измена казнених одредби Закона, које су неадекватне. Неопходно је дефинисати и елементарне непогоде у шумарству, како кроз Закон о шумама, тако и кроз посебан пропис којим се уређује питање елементарних непогода, јер штете које настају услед шумских пожара, градација штетних инсеката, сушења која су тренутно акутни проблем, имају карактер елементарних непогода, а санирање штета насталих услед дејства набројаних фактора мора да буде обухваћено трошковима санације елементарних непогода, што у смислу важећих законских прописа није сасвим дефинисано нити омогућено.

Недостајући подзаконски акти се припремају и биће донети у најкраћем року.У току је и припрема измене Закона о дивљачи и ловству, јер је присутан проблем примене постојећег закона – установљавање ловишта и додела ловишта на газдовање, а такође и организациона питања. Посебан акценат треба ставити да се ловочуварске службе подигну на виши ниво, јер се они непосредно старају о дивљачи и стању у ловиштима, а директно су под утицајем управника ловишта, чиме се понекад доводи у питање њихово адекватно реаговање. Намера је да се ова служба уреди слично служби за стручно – теренске послове у приватним шумама, поготово кад се узме у обзир чињеница да је дивљач јавно добро, и држава мора да предузима мере на заштити те дивљачи од нелегалног одстрела, чиме су популације дивљачи често угрожене. Средства за рад ловочувара би се обезбедила у буџету, сразмерно доприносу овог сектора буџету Републике. На овај начин обезбедило би се запошљавање најмање 300 шумарских техничара.У току ове године веома су интензивиране активности на заустављању незаконитих радњи у ловству, а које за последицу имају осиромашење фонда дивљачи. Успоставља се мониторинг и евиденција стања, интензивирани су радови на доношењу Стратегије развоја ловства, као основног документа управљања и заштите дивљачи. Стање у ловству је неопходно свеобухватно сагледати и унапредити, јер се процењује да се тренутно користи свега 10 – 20% потенцијала које ловство пружа.

У Управи за шуме се приступило измени Нацрта програма развоја шумарства за период 2014 – 2023.године, нарочито у погледу обима планираних радова, а имајући у виду да је Програм припремљен на бази средстава прикупљених од накнаде за коришћење општекорисних функција шума. Урадиће се ревизија документа и послати у процедуру усвајања. Реализацијом мера планираних Програмом развоја шумарства обезбедиће се запошљавање нових 20.000 радника,за шта је потребно да се годишње за сектор шумарства обезбеди 4 милијарде динара.

Управа за шуме је у Конкурсу за доделу средстава Буџетског фонда за шуме у 2013. години расписала пројекат под називом *Потенцијали за одрживо коришћење недрвних шумских производа у Србији*, који је по спроведеном конкурсу додељен Институту за шумарство из Београда. Као резултат пројекта треба да се виде могућности производње недрвних шумских производа и запошљавања људи као резултат. Ова област је била занемарена у претходном периоду, а намера је да се стање унапреди како кроз рад и активности саме Управе за шуме, тако и кроз блиску сарадњу са другим секторима, који су такође повезани са руралним подручјима. Покренут је и пројекат *Студија о реконструкцији изданачких и вештачки подигнутих шума у Тимочком шумском подручју и могућностима коришћења дрвне биомасе у енергетске сврхе***.** Овај пројекат треба да да одговор на који начин треба приступити реконструкцији изданачких шума, чиме би се унапредило стање шума с једне стране, а са друге стране би се добио енергент у виду дрвне сечке који може да се користи за производњу енергије, и тиме се штеде средства која се троше за увоз енергената (цена дрвне сечке је пет пута нижа од цене мазута или лож уља).

За наредни период, Управа за шуме планира доношење Програма развоја шумарства за период 2014 – 2023. години, рад на измени Закона о шумама и Закона о дивљачи и ловству, затим доношење свих недостајућих подзаконских аката, смањење бесправних радњи у шумарству, иницирање формирања комисије Владе РС за заштиту шума, као и јачање капацитета Управе за шуме, интензивирање међусекторске сарадње и наставак спровођења свих прихваћених међународних обавеза.

Посебан акценат је стављен на потенцијале сектора : нова радна места на стручно – техничким пословима у приватним шумама, нова радна места за шумарске техничаре на пословима ловочувара, нова радна места кроз реализацију Програма развоја шумарства Републике Србије и нова радна места покретањем и реализацијом различитих пројеката коришћења потенцијала шумских подручја, активирањем дрвне индустрије и производње топлотне енергије од обновљивих извора. Истакнути су и очекивани резултати стварањем предуслова и реализацијом предложених мера: унапређење стања сектора шумарства у целини, а тиме и укупне привреде Републике, повећање удела сектора у бруто друштвеном производу, отварање нових радних места, унапређење стања наших шума на начин који ће будућим генерацијама оставити боље стање од затеченог.

У дискусији народни посланици су поставили питања, изнели ставове, мишљења и предлоге и дали сугестије. Постављена су следећа питања:

* пошумљеност у Србији;
* који су разлози кашњења расписивања тендера за јавне набавке;
* да ли ће у наредном периоду бити спојена јавна предузећа „Војводинашуме“ и

„Србијашуме“;

* сарадња Управе за шуме са јавним предузећем „Војводинашуме“.

Директор Управе за шуме, Перица Грбић је исцрпно оговарао на сва питања народних

посланика. У расправи је истакнутода се на Одбору за пољопривреду, шумарство и водопривреду углавном дискутује о пољопривреди, а врло мало о шумарству. О пројекту пошумљавања се може расправљати када се дефинише Закон о пољопривредном земљишту које није прве категорије, као и да законе у којима ће се подстицати шумарство и ловство, треба да припреми сама Управа у сарадњи са Министарством пољопривреде, шумарства и водопривреде. Похваљени су програми за запошљавање, који ако буду подржани , корист ће имати читаво друштво. Изнета је сугестија да Управа за шуме ревидира извештај у делу који се односи на примедбе у сарадњи са јавним предузећем „Војводинашуме“. Управи за шуме је потврђено да ће УНДП подржати јавно слушање када се заврше процене ресурса и одрживо коришћење недрвних шумских производа у Србији, као и подршка Одбора за пољопривреду, шумарство и водопривреду за реализацију пројеката запошљавања.

Након дискусије, констатовано је да је Одбор размотрио извештај о раду Управе за шуме у последњих 12 месеци, са планом рада за наредни период.

Седница је прекинута у 20,20 часова.

\*

\* \*

Седница је настављена у суботу, 7.септембра 2013.године у 10,30 часова.

Трећа тачка дневног реда– **Разматрање Извештаја о раду Управе за заштиту биља у последњих 12 месеци, са планом рада за наредни период**

Извештај о раду Управе за заштиту биља, представио је Драган Дедић, координатор Управе за заштиту биља и шеф Одсека за признавање сорти. У уводним напоменама је упознао чланове Одбора за пољопривреду, шумарство и водопривреду са организационим јединицама које раде у оквиру саме Управе, са кратким освртом на њихове надлежности. Наведени су приписи које примењује Управа за заштиту биља: закони, подзаконска акта о здрављу биља, средствима за заштиту биља,средствима за за исхрану биља и оплемењивачима земљишта,о признавању сорти, биолошкој сигурности и заштити биљних сорти, семенимапољопривредног биља, садном материјалу и безбедности хране. Представљени су регистри које води и акти које Управа издаје на захтев странака: Закон о семену, [Закон о признавању сорти пољопривредног биља](http://we2.cekos.com/ce/faces/index.jsp%3F%26action%3Dpropis%26file%3D07420201.html%26path%3D07420201.html%26query%3Dzakon+bilja%26mark%3Dfalse%26tipPretrage%3D2%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3D), Закон о садном материјалу воћака, винове лозе и хмеља, Закон о здрављу биља, Закон о средствима за заштиту биља, Закон о средствима за исхрану биља и оплемењивачима земљишта, Закон о заштити права оплемењивача биљних сорти и Закон о генетички модификованим организмима.

Наведени су акти и прописи који су донети на предлог Управе за заштиту биља у овом извештајном периоду, Програми које је донело Министарство пољопривреде, шумарства и водопривреде, на предлог Управе за заштиту биља, и посебно је истакнуто да је на основу спроведеног Годишњег програма мера заштите здравља биља за 2012. годину припремљен Годишњи извештај о резултатима посебног надзора у кромпиру и предузетим мерама за 2012. годину и послат Европској Комисији у складу са преузетим обавезама након добијања дозволе за извоз кромпира на тржиште ЕУ. У току је спровођење Програма мера заштите здравља биља за 2013. годину којим је обухваћено 43 карантинска штетна организма и Програма праћења и прогнозе штетних организама за подручје централне Србије за 2013. годину којим је обухваћено 27 економски штетних организама. Закључено је укупно 46 уговора са Подручним пољопривредним стручним службама за спровођење наведених Програма и 10 уговора са овлашћеним лабораторијама у области здравља биља.

Нарочито се води рачуна, да се у складу са Програмом праћења и прогнозе штетних организама за 2013. годину прати се и здравствено стање усева кукуруза. Утоку су визуелни прегледи усева меркантилног кукуруза на присуство плеснивости клипа кукуруза од стране ПССС које координира Регионални центар за извештајно прогнозне послове РС. Све информације су доступне на порталу Прогнозно извештајне службе Србије.

У спровођењу ових Програма учествује 29 пољопривредних стручних служби и 115 стручних лица из области заштите биља. Прва фаза успостављања биљног пасоша за садни материјал воћа, винове лозе и хмеља, почела је са радом септембра 2012. године.

Драган Дедић је посебно истакао организовање и реализацију пет радионица и едукација пољопривредних произвођача, пољопривредних служби и фитосанитарне инспекције у циљу имплементације прописа из области здравља биља и биљног карантина.

Управа води и евиденције о посткарантинском надзору биља пореклом из увоза, евиденције о налазима карантински штетних организама, евиденције о издатим и овереним обрасцима фитосертификата за извоз и фитосертификата за реекспорт.

Веома важна област рада Управе за заштиту биља је размена информација и података са другим Националним организацијама одговорним за здравље биља (НОЗБ**).** Националним организацијама за заштиту биља других земаља упућено је 27 нотификација о пресретнутим штетним организмима и 21 званично писмо. Упућено је 150 дописа, инструкција и упутстава у земљи.Такође, неколико билатералних споразума у области здравља биља и биљног карантина је технички усаглашено у наведеном периоду: Споразум са Владом Црне Горе о сарадњи у области здравствене заштите биља, Меморандум о разумевању са Федералном службом за ветеринарску и фитосанитарну контролу Рускe Федерацијe и Управе за заштиту биља Министарства пољопривреде, трговине, шумарства и водопривреде Републике Србије о организацији и спровођењу заједничких прегледа расадника ради међусобних испорука садног материјала и саксијског биља, Споразум између Владе Републике Србије и Кабинета министара Украјине о сарадњи у области биљног карантина и заштите биља, као и Споразум са Владом Републике Азербејџана о сарадњи у области биљног карантина и заштите биља.

У предходном периоду организоване су Радионице о систему обука за фитосанитарне инспекторе TAIEX AGR 50899 и о контроли кромпирових цистоликих нематода TAIEX AGR 52831.

Фитосанитарна инспекција, обавља послове инспекцијског надзора над применом закона и других прописа из своје надлежности као и послове у складу са донетим годишњим Програмима мера у области здравља биља и средстава за заштиту и исхрану биља који обухватају мониторинг праћења штетних орханизама, мониторинг резидуа средстава за заштиту биља и мониторинг микотоксина у меркантилном кукуруза.Извршавајући управно-надзорне и друге послове из области рада, фитосанитарна инспекција је у оквиру својих надлежности у периоду јул 2012 – јул 2013.године, вршила контролу из свих области надзора (семе, садни материјал, средства за исхрану биља, средства за заштиту биља, здравље биља, контрола ГМО, контрола коришћења подстицајних средстава по уредбама и др. области надзора.

Посебно је истакнуто да је примарни циљ министарства, заштита живота и здравља људи и заштита потрошача, а да би се то остварило потребно је постојање јасних и прецизних прописа и постојање институција са јасно дефинисаним пословима и надлежностима. Постојећим Законом о безбедности хране, нису најпрецизније дефинисане надлежности поједих институција у ланцу безбедности хране, нису јасно разграничене обавезе и одговорности свих субјеката који учествују у ланцу безбедности хране, нису прецизирани послови вршења и финансирања службених контрола и мониторинга.У припреми је Закон о изменама и допунама закона безбедности хране којим би се елиминисале све непрецизности и нејасноће уочене у примени постојећег закона, а пре свега подела надлежности између појединих инспекцијских служби, дефинисање службених контрола и трошкова лабораторијских испитивања и вршења службених контрола, дефинисање вршења мониторинга и поступка анализе ризика, стварање услова за усаглашавање докумената који се издају у Републици Србији са међународним сертификатима и др. Доношем овог закона, створиће се услови за имену и осталих закона, пре свега Закона о средствима за заштиту биља, Закона о средствима за исхрану биља и оплемењивачима земљишта и Закона о здрављу биља у делу који се односи на послове Дирекције за националне референтне лабораторије. Изменама закона јасно ће се дефинисати функционисање лабораторија у области здравља биља, средстава за заштиту и исхрану биља, елиминисаће се уочене неправилности и нејасноће у постојећим законима, а све у циљу потпуног усаглашавања националног законодавства Републике Србије са правним тековинама ЕУ у овим областима.

У области здравља биља, у наредном периоду планирана је даља транспозиција европског законодавства које се односи на Одлуке Европске Комисије о спровођењу хитних мера и посебном надзору над одређеним штетним организмима. Потребно је наставити активности по Програму мера заштите здравља биља за 2013. годину и Програму праћења и прогнозе штетних организама за 2013. годину, као и припрема и реализација Програма и у 2014. Години, што је између осталог и обавеза у складу са Међународном Конвенцијом о заштити биља IPPC.

Акционим планом рада Владе за 2013. годину, предвиђено је доношење новог Закона о ГМО, којим би постојећи закон у потпуности био усклађен са регулативом ЕУ у овој области, у чијој изради учествује и радна група Министарства пољопривреде, шумарства и водопривреде, која ће у сарадњи са Стручним саветом за биолошку сигурност, као експертским телом, у најкраћем року припремити нацрт новог закона, који би прошао све потребне процедуре и мишљења, као и јавну расправу на којој би сви заинтересовани субјекти могли да дају примедбе на нацрт закона.

У дискусији народни посланици су поставили питања, изнели ставове, мишљења и предлоге и дали сугестије. Постављена су следећа питања:

* да ли ће бити донете измене и допуне уредбе о сузбијању амброзије, јер у постојећој

уредби не постоје казнене одредбе, а некада је била законска обавеза власника земљишта да морају сами косити коров поред своје земље;

* шта се дешава са сузбијањем амброзије у градском урбаном подручју, јер је амброзија

велика опасност по здравље људи и веома је инвазивна;

* на који начин ће се решити проблем извоза пољопривредних производа, јер се због

контроле производа који се извозе повећавају трошкови извоза, тј.да ли је могуће донети неку директиву којом би било наложено инспекторима који контролишу производе на граничним прелазима, да узорке шаљу у најближу лабораторију;

* како ће се решити проблеми складиштења и класификовања робе која се складишти;
* које сорте кукуруза су биле заражене афлатоксином прошле године и да ли се може

испитати да ли су увозне сорте кукуруза биле подложније зарази од домаћих;

* да ли је у нашој земљи у употреби генетски модификована храна и да ли је забрањена

производња генетски модификованих житарица, а да је уједно одобрен њихов увоз и промет.

Сви присутни представници Управе за заштиту биља, а свако из своје области, су одговарали на постављена питања. У расправи је истакнутода је у оквиру Покрајинског секретаријата за заштиту животне средине реализован пројекат који стоји на сајту и који се бави инвазивним биљним врстама на територији Војводине, не само биљним него и животињским, комплетно су обухваћене све инвазивне врсте. Пројекат је на сајту, са мапама и детаљним локалитетима.Изнета је сугестијада није добро што институције раде независно једне од других и што не постоје повратне информације, као и ддоговори о начину рада између институција. Поводом афлатоксина је био састанак са стручњацима из Института за кукуруз и сточарство који су фитопатолози по струци и Јелена Левић са Института за кукуруз, професор које се бави гљивама на кукурузу, је похвалила домаће сорте и једна од предности домаћих сорти је не само што су због поднебља, температуре и влажности отпорне, него је дала пример комушине која затвара клип и онемогућава напад бактерије која изазива оштећења. Клипови који су отворени, где их комушина не затвара су много више изложени оштећењима од инсеката, тако да самим тим представљају улазна врата са спергилус. Наше сорте управо имају ту физичку баријеру. Када је реч о генетски модификованој храни и законској регулативи у оквиру ЕУ, она је конципирана да се у ЕУ врло детаљно и специфично анализира и одобрава свака могућа употреба ГМО, па и она употреба која се односи на промет, тј. стављање генетички модификоване хране и хране за животиње на тржиште. Истовремено, та регулатива условљава да уколико се после врло дуготрајног анализирања донесе одлука да то није опасно по људско здравље, здравље животиња, животну средину и одобри се за стављање у промет, свака држава мора да спроведе план обележавања и следљивости такве хране. Сваки генетички модификовани производ који је на тржишту ЕУ има ту ознаку, па чак и сам производ и ако се прочита детаљно садржај компоненти у том производу, свака компонента која је евентуално део тог производа, а добијена је од ГМО, мора бити наведена у садржају производа.

Након дискусије, констатовано је да је Одбор размотрио Извештај о раду Управе за заштиту биља у последњих 12 месеци, са планом рада за наредни период.

Четврта тачка дневног реда **-** **Разматрање Иизвештаја о раду Управе за ветерину у последњих 12 месеци, са планом рада за наредни период**

Извештај о раду Управе за ветерину, представили судр Зорица Новаковић, директор Управе за ветерину и Будимир Плавшић, начелник Одељења Управе за ветерину, за здравствену заштиту, добробит и следљивост животиња. Представљене су надлежности и задаци Управе за ветерину, административни капацитети Управе,надлежности и одговорности ужих организационих јединица у Управи. Укратко је представљен Програм мера здравствене заштите животиња за 2013 годину, у оквору којег се спроводе се следеће мере:обележавање и евидентирање животиња, регистрација и евидентирање газдинстава и уношење података о обележеним и евидентираним животињама, њиховом кретању и регистрованим газдинствима у Централну базу подтака о обележавању животиња, имунопрофилактичке мере: вакцинација свиња против класичне куге свиња, вакцинација живине против атипичне куге живине, вакцинација паса и мачака против беснила, дијагностичка испитивања говеда на туберкулозу и ензоотску леукозу, бруцелозу, болест плавог језика и инфективно запаљење вимена говеда, оваца и коза, дијагностичко испитивање у циљу раног откривања нарочито опасних заразних болести и других заразних болести животиња, дијагностичка испитивања код побачаја у циљу утврђивања узрока побачаја и дијагностичка испитивања у центрима за вештачко осемењавање говеда и свиња и дијагностичка испитивања приплодних бикова, нерастова који се користе за природно парење.

У оквиру Управе за ветерину, ради и Група за добробит животиња, која је оформљена на основу Закона о добробити животиња, који је припремљен у складу са прописима ЕУ**,** односно са Европским конвенцијама, препорукама Европске федерације ветеринара (ФВЕ), као и препорукама Светске организације за заштиту здравља животиња (ОИЕ), а односи се на заштиту добробити различитих категорија животиња у различитим условима држања, па тако обухвата добробит фармских, животиња током превоза, животиња током клања и лишавања живота, добробит животиња намењених у огледне и друге научне сврхе, добробит животиња које се користе за изложбе и такмичења, службене животиње, добробит кућних љубимаца, као и добробит дивљих животиња у заточеништву.

Прописи из области добробити животиња, по областима, делимично су или у потпуности усклађени са ЕУ прописима.У периоду август 2012. до јула 2013. године, донет је Правилник о условима које морају да испуњавају одгајивачнице за животиње, Правилник о условима које морају да испуњавају прихватилишта и пансиони за животиње. Израђене су контролне листе за: упис у Регистар прихватилишта и пансиона за животиње, упис у Регистар одгајивачница за животиње, утврђивање испуњености услова за добробит животиња у зоолошком врту и мини зоолошком врту, упис у Регистар за огледе на животињама. Група за добробит животиња води Регистар за огледе на животињама, Регистар прихватилишта за животиње и Регистар о објекатима за узгој животиња по врстама и категорији, затим одобрава огледе на животињама и израђује решења о утврђивању ветеринарско-санитарних услова у објектима за држање, узгој и промет животиња, додељује ветеринарски контролни број, уписује у регистар објекте, образује стручне комисије, утврђује ветеринарско санитарне услове у објектима за карантинирање животиња из увоза.

У области обележавања и следљивости животиња, систем за обележавање и регистрацију, праћење кретања и следљивости говеда – АИР апликација, је у потпуности функционалан и интегрисан са лабораторијским информационим системом – ЛИМС. Рад овог система је у потпуности усклађен са прописима ЕУ.Апликација за обележавање и регистрацију свиња, оваца и коза је допуњена модулом за праћење кретања, израђено је корисничко упутство и пробно тестирање апликације, а почетак рада ових модула се очекује након спроведене обуке свих учесника за рад у новим модулима система, што би требало да буде упоредо са завршетком Конкурса и избором ветеринарских станица које обављају послове из Програма мера здравствене заштите.Израђена је база података за евидентирање и регистрацију пчелара и пчелињих друштава, а у оквиру Централне Базе података тј.информационог система Управе за ветерину (ВетУп). Наведену апликацију прати детаљно илустровано корисничко упутство. У оквиру акције обележавања пчелињих друштава и регистрације пчелињака, Управа за ветерину је донела „Инструкцију о поступку обележавања пчелињих друштава и регистрацији пчелињака“, која је усаглашена са представницима Савеза пчеларских организација Србије – СПОС.

У току 2012-2013.године, успостављен је систем електронског извештавања о: службеним контролама ветеринарске инспекције, службеним узорцима ветеринарске инспекције, издатим извозним сертификатима и издатим потврдама о здравственој исправности пошиљке животиња у унутрашњем промету, а све у циљу униформности у извештавању и успостављања јединствене електронске евиденције о свим службеним радњама.Планиран је и даљи развој апликација у оквиру информационог система Управе за ветерину: електронски регистар места на којима се врши промет живих животиња, апликације за регистрацију и идентификацију копитара, нови „on spot“ образац који ће поред службене контроле обележавања и регистрације животиња обухватити и сегмент здравствене заштите и добробити животиња на газдинствима, као и на местима на којима се врши промет животиња. Очекује се да наведени образац буде у примени од почетка Програма Мера здравствене заштите животиња за 2014. годину.

Од 2014. године, очекује се почетак Пројекта који се финасира средствима ЕУ, а који у наредне две године рада Пројекта, има за циљ успостављање информационог система свих учесника у ланцу контроле безбедности хране. Са тим циљем, извршена је анализа свих елемената у оквиру Управе за ветерину, укључујући и сегмент обележавања, регистрације и праћења кретања животиња, а сходно Регулативама Европске Уније.

У оквиру Управе за ветерину, у одељењу за ветеринарско јавно здравство, обављају се послови који се односе на: стратешко планирање и креирање стручне политике и развојних програма у области безбедности хране животињског порекла, хране за животиње и споредних производа животњског порекла; интегрисање система управљања заштитом здравља животиња и сертификације безбедности хране и производа животињског порекла, затим развој програма и припремање процедура и поступака за утврђивање испуњености ветеринарско-санитарних услова за рад, регистровања и одобравања објеката за клање животиња, производњу и промет хране, производа животињског порекла, производњу и промет хране за животиње и објеката за сакупљање, складиштење, прераду, коришћење и уништавање лешева животиња и отпадака животињског порекла; припремање докумената за развој, увођење и проверу интерних система контроле произвођача у области безбедности хране, хране за животиње и отпадака животињског порекла; припремање редовних и ванредних програма систематског испитивања безбедности хране животињског порекла и хране за животиње;планирање, припрему и учествовање у реализацији програма за успостављање и унапређење националног система безбедности хране, хране за животиње и система за прикупљање, складиштење, прераду, коришћење и уништавање отпадака животињског порекла; вођење Регистара објеката из области ветеринарског јавног здравства,учешће у оцењивању ефективности система и припреми предлога корективних мера у области ветеринарско-санитарне контроле објеката и програма ветеринарског јавног здравства и развој процедура за увођење система управљања квалитетом у области ветеринарског јавног здравства.

Управа за ветерину је 2013.године, имала две посете Канцеларије за храну и ветерину (ФВО) као контролног органа Европске комисије. У периоду од 16. до 19. априла 2013. год, ФВО је био у оцени система праћења (мониторинг) резидуа хормонских, фармаколошких и других штетних материја у животињама, храни животињског порекла и храни за животиње. Током посете, инспектори ФВО су проверавали законодавство, финансирање, планирање и спровођење плана и програма мониторинга резидуа у Републици Србији, капацитете и компетентност референтне лабораторије за испитивање резидуа, као и начин одобравања, дистрибуције и контроле ветеринарских медицинских производа, укључујући и поступке службене контроле у објектима у којима се врши узорковање на присуство штетних остатака и обим и садржај прописане евиденције и документације.

Тим ФВО је оценио да се Национални Програм контроле резидуа доноси благовремено и укључује све релевантне захтеве и податке, као и да се потребна испитивања врше у одговарајућем обиму и супстратима, са адекватном реализацијом и брзом и ефективном реакцијом свих структура надлежног органа у случају позитивног налаза. Нарочито је истакнуто, да је општа оцена да систем контроле резидуа у Србији пружа гаранције са ефектом који обезбеђује еквивалентност са захтевима прописа ЕУ.

У 2013. години усвојени су нови прописи: Правилник о условима за производњу, начину и поступку за декларисање, стављање у промет и начину употребе медициниране хране за животиње; Правилник о начину успостављања и организације система брзог обавештавања и узбуњивања за безбедност хране и хране за животиње и припремљени су Предлози Правилника за адитиве у храни за животиње и утврђивање максимално дозвољених количина фармаколошки активних супстанци у храни и храни за животиње, али се чека на Измене и допуне Закона о лековима и медицинским средствима.

Ефекти рада ветеринарске инспекције у протеклом периоду огледају се у усаглашавању законске регулативе и процедура у раду ветеринарске инспекције са одговарајућим системима који су на снази у Европској Унији. Доказивање еквиваленције система у процесу сертификације и извоза на различита тржишта поред извоза на тржишта земаља ЕУ, извршено је усаглашавање и са захтевима Царинског Савеза (Русија, Белорусија, Казахстан), а рад ветеринарске инспекције оцењен је као успешан од стране инспекцијских служби земаља на чије тржиште извозимо. Ступањем на снагу свих одредби Закона о безбедности хране и усвајањем сета правилника тзв. „хигијенског пакета ЕУ“, одговорност за безбедност хране је у потпуности пренета субјектима у пословању храном и базира се на принципима добре произвођачке праксе, добре хигијенске праксе и НАССР-а. Такав приступ систему безбедности хране је захтевао и адекватну трансформацију система ветеринарске инспекције тј. планирања рада, начину спровођења и начину извештавања о спроведеним службеним контролама. Сви наведени елементи су неопходни ради спровођења анализе ризика и адекватног планирања рада ветеринарске инспекције за наредни период. На основу анализе ризика, ветеринарска инспекција сада базира и тежиште службених контрола које могу бити: мониторинг, надзор, верификација, ревизија, инспекција, узимање узорака и анализа.

Управа за ветерину је у сарадњи са Привредном Комором Србије, удружењима произвођача и прерађивача и осталим субјектима из сектора производње хране животињског порекла, а у циљу упознавања субјеката у пословању храном са новим приступом безбедности хране, одржала већи број радионица и предавања на којима су заједно учествовали и представници индустрије и инспектори. Такође, Управа за ветерину је објавила и већи број Водича и Упутстава (Водич за НАССР, Водич за микробиолошке критеријуме...), којима је на адекватан начин приближена материја прописана Законом и правилницима „хигијенског пакета ЕУ“.

У извештајном периоду, радило се на усаглашавању Међународних ветеринарскo-санитарних уверења (сертификата)за извоз и сертификата за увоз. У оквиру Управе одвија се стална сарадња са међународним организацијама које су компетентне за стандарде и процедуре који се односе на храну и храну за животиње - ЦА, ОИЕ, ЕФСА, УСДА/ФСИС. Настављају се активности везане за реализацију Твининг пројекта са ЕУ “Изградња капацитета у спровођењу Закона о безбедности хране и добробити животиња “. У завршној фази припреме је и нови Твининг пројект “Изградња капацитета за унапређење објеката који се баве производњом хране и управљање споредним производима животињског порекла”. Циљ пројекта је да се у сарадњи са ЕУ експертима, процени усклађеност општих и посебних услова у објектима са захтевима ЕУ, израде акциони планови за њихово унапређење и да се припреми Стратегија за управљање споредним производима.

Припремљен је нацрт новог Твининг пројекта који ће се бавити наставком сузбијања класичне куге свиња и беснила и праћење зоонотских болести које се преносе храном а у току је израда Стратегије пољопривреде за период 2014 – 2024.године, где у области сточарства, ветерина има значај и важност и треба да се представи као служба од посебног значаја, са јаким ослонцем на стратешка документа ЕУ и ОИЕ у вези заштите здравља и добробити животиња, безбедности хране и хране за животиње и управљања споредним производима животињског порекла.

У наредном периоду припрема се предлог измена и допуна Закона о безбедности хране од стране посебне радне групе коју је именовао министар, припремају се измене Закона о ветеринарству и Закона о лековима и медицинским средствима,спроводе се активности на реализацији пројекта искорењивања класичне куге свиња и беснила (ИПА пројекти), ради се на припреми за успостављање статуса газдинства, региона и земље слободне од заразних болести животиња, одржавање већ постигнутих статуса земље слободне од слинавка и шап и куга говеда. Приоритет су економски значајне болести које представљају сметњу извозу живих животиња и производа као што су: бруцелоза, леукоза, туберкулоза, болест плавог језика, класична куга свиња, авијарна инфлуенца, атипична куга живине, салмонелоза, болест „лудих крава“, микоплазмозе и хламидиозе живине и друге нарочито опасне заразне болести.

Наставиће да се врши категоризација газдинстава на којима се узгајају домаће

животиње сходно степену биосигурносне заштите на газдинствима; процес транспозиције прописа из области безбедности хране са прописима ЕУ, уз уважавање других легитимних међународних и државних споразума и конвенција у области безбедности хране, права потрошача, добробити и здравља животиња, очувања животне средине. Ради се на формирању Савета за безбедност хране, који ће бити одговоран за процену ризика и размену информација о ризику, вршиће се унапређење система контроле у ланцу хране у складу са законски прихваћеним процедурама и упутствима. Развија се сарадња и активно учешће у релевантним међународним организацијама из области безбедности хране, посебно са ОИЕ и Комисијом ЦАу успостављању система сталних едукација и обука инспекцијских служби и свих учесника у ланцу хране. Даље активности се планирају у складу са Акционим планом и Извештајем ЕК о напретку и мерама које се предузимају са циљем смањење броја оболелих животиња и постизање статуса слободнoг стада од заразних болести, као и спречавање злоупотребе забрањених супстанци и ветеринарских лекова код животиња и храни животињског порекла, у циљу заштите здравља људи, на домаћем тржишту и при увозу. Планови и програми мониторинга доносе се у складу са Уредбом ЕЦ 178/002 (Европски Закон о храни) и Уредбе ЕЦ 882/2004 (Правилник ЕУ о службеним контролама). Одредбе ових прописа транспоноване су у одређене чланове Закона о безбедности хране.

После исцрпног извештаја, у дискусији која је уследила, народни посланици су постављали питања, износили ставове, мишљења и предлоге и давали сугестије. Најчешће су постављена питања о:

**-** месу које се налази на нашем тржишту, а за које се у медијима спекулише да је увезено мимо легалних токова и о промету меса на нашим пијацама;

**-** проблемима сточара, малих и средњих пољопривредних газдинстава и чињеници да не могу директно кланицама да предају свеже месо и добију премију по килограму и како Управа за ветерину расмишља о решењу тог проблема;

**-** порасту броја животиња оболелих од туберколозе у предходној години;

**-** извозу свежег свињског меса;

**-** будућности пчеларства и о усаглашавању програма заштитних мера са ЕУ, које се односе на пчеле.

На постављена питања, одговарао је углавном Будимир Плавшић, начелник Одељења Управе за ветерину, за здравствену заштиту, добробит и следљивост животиња , због конкретних питања из те области. По његовим речима,свеже свињско месо може да се извози, само не у земље ЕУ. Извози се на подручје балканских земаља, такође у Русију, Белорусију и Казахстан. За Европу Србија има дозволу за извоз производа од свињског меса, само ако прођу третман топлотом. Кувана шунка може да се извози. Управа за ветерину је тренутно суочена са проблемима због набавке вакцине против свињске куге, што ће бити превазиђено, али чињеница да обољење постоји и код дивљих свиња, утиче на престанак вакцинације. Престанак ће се десити када вакцинација буде адекватна и када епидемиолошка ситуација за животиње буде адекватна. Договор са ЕУ је, да последњи круг вакцинације почне средином следеће године, јер ће највероватније тада стићи вакцине. Новац за набавку вакцине је добијен од ЕУ. План је да се обухвати читава популација свиња и да се након тога направи анализа обухвата вакцинације и код дивљих свиња, да се види какав је статус и тек тада може да се размишља о престанку вакцинације.

Када је реч о пчеларима, по речима Будимира Плавшића, оно што је њима представљало проблем јесте уверење о здравственом стању. То је документ који издаје овлашћена ветеринарска станица за све животиње, укључујући и пчеле, као доказ да су мере спроведене. За свиње то је вакцинација против куге, за говеда то је туберколонизација, испитивање на бруцелозу, леукозу итд, за пчеле су неколико болести, а неке болести су избрисане. Сада се своде само на америчку кугу пчелињег легла, којих је било 67 прошле године. Највећи проблем у тој области је проблем подстицаја за мед, односно услов да пчелињаци морају да бити регистровани као пчелињаци и да кошнице морају бити обележене. То је пропис који је већ неколико година на снази. Ове године је почео да се примењује, јер је обезбеђен софтвер и плочице за обележавање. Највећи проблем представљају уверења о здравственом стању и пчелари сматрају да су на тај начин дискриминисани.

Наглашено је, да је Управи за ветерину је најбитније да се искорене заразне болести. Став Управе је, да субвенције морају добити само регистровани пчелари, али не регистровани на сопствену изјаву, као што је било раније у регистру пољопривредних газдинстава, већ да их региструје служба са којом је држава потписала уговор, која је овлашћена, а то је ветеринарска станица. Она у овом моменту спроводи програм мера,тј. издаје плочице и уноси их у систем. На основу тога, Управа за аграрна плаћања даје субвенције. Без такве мере се није могло. Управа је спремна да поједине одредбе програма мера и промени, ако је то у обостраном интересу. Договор Управе за ветерину и ветеринарских станица је ветеринарски преглед кошта 280 динара, као и да се тим прегледом не обухвати читава популација, односно све кошнице, већ 10% кошница, јер то може да буде репрезентативно. У расправи је истакнуто и да Закон о добробити животиња има својих мањкавости и поставило се питање планирања извесних промена појединих чланова тог закона, јер Управа за ветерину има проблем са применом тог закона. Када су у питању подстицаји, Управа је укључена само у деловима којима се утиче на унакрсну усаглашеност са прописима из области пољопривреде. То се односи конкретно на обележавање животиња, регистрацију објеката и спровођење програма контроле заразних болести. То је све што се тиче Управе за ветерину, када је у питању одређивање приоритета за давање подстицајних средстава.

По завршеној дискусији, председник Одбора, Александар Сенић је констатовао да је Одбор размотрио извештај о раду Управи за ветерину у претходних 12 месеци са планом рада за наредни период.

Седница је закључена у 14,20 часова.

Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАР  Добрица Зечевић | ПРЕДСЕДНИК  Александар Сенић |